พระราชกฤษฎีกาจัดตั้งส่วนราชการในมหาวิทยาลัยสุโขทัยธรรมาธิราช ทบวงมหาวิทยาลัย พ.ศ.2535
พระราชกฤษฎีกา
พระราชกฤษฎีกา
จัดตั้งส่วนราชการในมหาวิทยาลัยสุโขทัยธรรมาธิราช
ทบวงมหาวิทยาลัย
พ.ศ. ๒๕๓๕
 

ภูมิพลอดุลยเดช ป.ร.
ให้ไว้ ณ วันที่ ๓๑
มีนาคม พ.ศ. ๒๕๓๕
เป็นปีที่ ๔๗
ในรัชกาลปัจจุบัน

พระบาทสมเด็จพระปรมินทรมหาภูมิพลอดุลยเดช
มีพระบรมราชโองการโปรดเกล้าฯ ให้ประกาศว่า

โดยที่เป็นการสมควรปรับปรุงการจัดตั้งส่วนราชการในมหาวิทยาลัยสุโขทัยธรรมาธิราช
ทบวงมหาวิทยาลัย เพื่อให้เหมาะสมยิ่งขึ้น

อาศัยอำนาจตามความในมาตรา ๑๗๕
ของรัฐธรรมนูญแห่งราชอาณาจักรไทย และมาตรา ๙ วรรคหนึ่ง
แห่งพระราชบัญญัติมหาวิทยาลัยสุโขทัยธรรมาธิราช พ.ศ. ๒๕๒๑
จึงทรงพระกรุณาโปรดเกล้าฯ ให้ตราพระราชกฤษฎีกาขึ้นไว้ ดังต่อไปนี้

มาตรา ๑
พระราชกฤษฎีกานี้เรียกว่า พระราชกฤษฎีกาจัดตั้งส่วนราชการในมหาวิทยาลัย
สุโขทัยธรรมาธิราช ทบวงมหาวิทยาลัย พ.ศ. ๒๕๓๕

มาตรา ๒[๑]
พระราชกฤษฎีกานี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

มาตรา ๓
ให้ยกเลิกพระราชกฤษฎีกาจัดตั้งส่วนราชการในมหาวิทยาลัยสุโขทัยธรรมาธิราช
ทบวงมหาวิทยาลัย พ.ศ. ๒๕๓๒

มาตรา ๔
ให้จัดตั้งส่วนราชการในมหาวิทยาลัยสุโขทัยธรรมาธิราช ทบวงมหาวิทยาลัย
ดังนี้
(๑) สำนักงานอธิการบดี
(๒) สถาบันวิจัยและพัฒนา
(๓) สำนักการศึกษาต่อเนื่อง
(๔) สำนักคอมพิวเตอร์
(๕) สำนักทะเบียนและวัดผล
(๖) สำนักเทคโนโลยีการศึกษา
(๗) สำนักบรรณสารสนเทศ
(๘) สำนักบริการการศึกษา
(๙) สำนักพิมพ์
(๑๐) สำนักวิชาการ

มาตรา ๕
ให้รัฐมนตรีว่าการทบวงมหาวิทยาลัยรักษาการตามพระราชกฤษฎีกานี้


ผู้รับสนองพระบรมราชโองการ
อานันท์ ปันยารชุน
นายกรัฐมนตรี
หมายเหตุ :- เหตุผลในการประกาศใช้พระราชกฤษฎีกาฉบับนี้ คือ
เนื่องจากในปัจจุบันงานวิจัยพื้นฐานและงานวิจัยประยุกต์ของมหาวิทยาลัยสุโขทัยธรรมาธิราช
อันได้แก่งานวิจัยและพัฒนาแบบทดสอบ งานวิจัยสถาบัน งานวิจัยเพื่อพัฒนาวิชาการและงานวิจัยพัฒนาสื่อการศึกษาทางไกล
ได้เพิ่มมากขึ้นตามลำดับ
ประกอบกับงานวิจัยของมหาวิทยาลัยสุโขทัยธรรมาธิราชมีแนวโน้มที่จะทำการวิจัยในลักษณะสหวิทยาการและพหุวิทยาการ
เพื่อตอบสนองความต้องการความรู้และเทคโนโลยีในการพัฒนาเศรษฐกิจและสังคมของประเทศ
สมควรจัดตั้งสถาบันวิจัยและพัฒนาขึ้นในมหาวิทยาลัยสุโขทัยธรรมาธิราชเพื่อทำหน้าที่เป็นศูนย์กลางการวิจัยและพัฒนาความรู้และเทคโนโลยีในระบบการศึกษาทางไกล
ตลอดจนการวิจัย เพื่อพัฒนาวิชาการอันเป็นพื้นฐานสำคัญในการพัฒนาสังคมและเศรษฐกิจของประเทศชาติโดยส่วนรวม
และโดยที่มาตรา ๙ วรรคหนึ่ง แห่งพระราชบัญญัติมหาวิทยาลัยสุโขทัยธรรมาธิราช พ.ศ.
๒๕๒๑ บัญญัติให้การจัดตั้งสถาบันต้องตราเป็นพระราชกฤษฎีกา จึงจำเป็นต้องตราพระราชกฤษฎีกานี้

















คุณากร/ผู้จัดทำ
๑๐ พฤศจิกายน ๒๕๕๓
วรัญญา/ผู้ตรวจ
๒ กุมภาพันธ์ ๒๕๕๔


















































[๑] ราชกิจจานุเบกษา
เล่ม ๑๐๙/ตอนที่ ๔๒/หน้า ๑๓๙/๘ เมษายน ๒๕๓๕